Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: A 2212/1998. (IX. 30.) Korm. határozat 2. pontja mindezekre tekintettel követeli meg, hogy a határozat mellékletében foglalt jogharmonizációs program végrehajtásához szükséges jogalkotási feladatokat a Kormány munkatervének és törvényalkotási programjának kidolgozásakor
Paragraph Index: 1381

A 2212/1998. (IX. 30.) Korm. határozat 2. pontja mindezekre tekintettel követeli meg, hogy a határozat mellékletében foglalt jogharmonizációs program végrehajtásához szükséges jogalkotási feladatokat a Kormány munkatervének és törvényalkotási programjának kidolgozásakor figyelembe kell venni. A Kormány munkatervére és törvényalkotási programjára vonatkozó előterjesztésben ismertetni kell, hogy a jogalkotási feladatok közül melyek kapcsolódnak a jogharmonizációs programhoz. Ez azt is jelenti, hogy az előterjesztésben tételesen ismertetni kell: a jogharmonizációs programban előírt feladatok hogyan és milyen mértékben tükröződnek a munkatervi javaslatokban. A jogharmonizációs programtól való eltérést csak alapos ok indokolhatja, ezt az okot a programtól eltérő munkatervi javaslatnál külön fel kell tüntetni és kellő részletességgel ismertetni kell. A jogharmonizációs program egészének végrehajtását a Kormány ellenőrzése alá célszerű venni. Ezért írja elő a határozat 2. pontja azt is, hogy a Kormány munkatervére és törvényalkotási programjára vonatkozó javaslataikhoz a minisztereknek és az országos hatáskörű szervek vezetőinek csatolniuk kell a jogharmonizációs program végrehajtásához szükséges miniszteri rendeletek megalkotására irányuló munkatervüket is.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes